b'\n_START_ARTICLE_\nMustlastants\n_START_PARAGRAPH_\nMustlastants on koondnimetus mustlaste eri r\xc3\xbchmade loodud tantsude kohta. \xc3\x9cldjuhul on eri piirkondade mustlastantsud olnud tugevalt seotud kohalike tantsudega, n\xc3\xa4iteks on tuntud niisugused mustlastantsud Venemaal, Ungaris ja Hispaanias. Osa mustlastantse on juba ajalooliselt loodud eelk\xc3\xb5ige tasuliseks esitamiseks publikule. T\xc3\xa4nap\xc3\xa4eval on oluline osa mustlastantsust v\xc3\xa4rvikates kost\xc3\xbc\xc3\xbcmides lavatants, mida esitavad amat\xc3\xb6\xc3\xb6ride v\xc3\xb5i professionaalsed tantsuansamblid, kus paljud mustlastantsu esitajatest ei ole p\xc3\xa4ritolult mustlased._NEWLINE_\xc3\x9cldjuhul on mustlastants tempokas, sageli kulgeb see kiirenevas tempos. Tants sisaldab kiireid liigutusi ja keerukaid sammuskeeme. Naistele on t\xc3\xbc\xc3\xbcpilised laia joonega k\xc3\xa4eliigutused, mitmekihiliste seelikutega lehvitamine, keerutamine ja \xc3\xb5lav\xc3\xa4ristamine, meestele h\xc3\xbcpped, jalal\xc3\xb6\xc3\xb6gid ning k\xc3\xa4el\xc3\xb6\xc3\xb6gid puusade, rinna ja jalgade pihta. Mustlastants on l\xc3\xa4hedane flamenkole, meeste tantsu m\xc3\xb5ned elemendid ka stepptantsule. Saatemuusikas kasutatakse tihti viiulit, kitarri, r\xc3\xbctmipille (nt tamburiin) ja laulu, eriti mustlasromansse._NEWLINE_Eestis tegutsevad mitmed amat\xc3\xb6\xc3\xb6ride v\xc3\xb5i poolprofessionaalsed mustlastantsuansamblid nagu Maljarka, Roma\xc5\xa1ka ja Romale, koreograafidest \xc3\xbcks tuntumaid on Lehti Kostabi. Peamiselt on Eestis levinud vene mustlastants. Tants on ka oluline osa Tartu toimuvate iga-aastaste mustlaskultuuri festivalide programmist.'